Kui Londoni Teemantliiga etapi korraldajad ei leidnud kettaheitevõistluse nimekirjas ruumi hooaega kahvatult alustanud Gerd Kanterile, plaksutasid üllatavalt paljud kaasmaalased käsi. Hämmastav, et seekord polnud tegu üksnes anonüümsete internetikommentaatoritega, vaid parastajaid leidus ka sportlaste leeris. Isegi ühe Eestile palju kulda ja karda toonud klassikalise raskejõustikuala juht põrutas mõnuga: „Mees, kes Viljandis ei suuda kolme katsega 60 meetrit täis heita, ei peagi Teemantliigas võistlema!”
Kuna tegemist ei olnud otseselt intervjuuga, jätan ütleja nime avaldamata. Kui mees oma sõnade taga seista julgeb, selgitab ta seisukohti vast ise avalikult. Igatahes kapiuksed lendasid valla ja kõikvõimalikke kiibitsejaid ja irvitajaid said kõik kohad täis. Argument, et Kanter kuulub tasemelt kindlasti endiselt Teemantliigasse ja tema väljajätmine pole sportlikult põhjendatud, ei huvitanud neid põrmugi.